text: 10 Runas chayta ruwasqankumanta, ¿Jesús phiñakurqachu? Mana. Astawanqa, may chhika runas payta suyachkasqankuta rikuptin sunqun wawayarqa. Marcos chaymanta nin: "Ashkha runasta rikorqa, paykunatataj khuyakuywan qhawarqa [chayri sunqun wawayarirqa], mana michejniyoj ovejas jina kasqankurayku. Chantá paykunaman tukuy imata yachachiyta qallarerqa", nispa. Arí, Jesusqa, chay runas Diosmanta yachakuyta munasqankuta, mana michiqniyuq ni jarkʼaqniyuq chinkasqa ovejasjina kachkasqankuta ima yacharqa. Chay tiempomanta religionta kamachiqkuna chay ovejasta qhawananku kaptinpis, rumi sunqu kasqankurayku mana qhawasqankuta yachallarqataq (Juan 7:47-49). Chayrayku, chay runasmanta mayta khuyakuspa, "Diospa reinonmanta" yachachiyta qallarirqa (Lucas 9:11). Jesusqa, yachachisqanta imaynatachus chay runas japʼikunankuta mana yachaspapis, mayta khuyakurqa. Nisunman mana yachachisqanmantaraqchu khuyakurqa, manaqa khuyakusqanrayku yachachirqa.